U-I-109/07
Natisni
Opravilna št.:
U-I-109/07
Datum odločitve:
30. 5. 2008
ECLI:
ECLI:SI:USRS:2008:U.I.109.07
Akt:
Odlok o kategorizaciji občinskih cest in kolesarskih poti v Občini Bled (Uradni list RS, št. 14/99), 6. čl.
Izrek:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih cest in kolesarskih poti v Občini Bled (Uradni list RS, št. 14/99) v delu, ki kategorizira javno pot pod zaporedno številko 512390 z oznako 013050 Pod skalo, ki poteka po parc. št. 16/3, k. o. Bled, se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Hotel Jelovica, d. o. o., Bled
Datum vloge:
3. 4. 2007
Vrsta odločitve:
sklep
Vrsta rešitve:
zavrženje
Dokument:
US28137
Dokument v PDF obliki:
U-I-109-07.pdf
82 KB
Prenesite datoteko
U-I-109/07-12
30. 5. 2008
SKLEP
Ustavno sodišče je v postopku za preizkus pobude družbe Hotel Jelovica, d. o. o., Bled, ki jo zastopa odvetniška pisarna Jadek & Pensa, Ljubljana, na seji 30. maja 2008
sklenilo:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih cest in kolesarskih poti v Občini Bled (Uradni list RS, št. 14/99) v delu, ki kategorizira javno pot pod zaporedno številko 512390 z oznako 013050
Pod skalo, ki poteka po parc. št. 16/3, k. o. Bled, se zavrže.
Obrazložitev
1. Pobudnica izpodbija 6. člen Odloka o kategorizaciji občinskih cest in kolesarskih poti v Občini Bled (v nadaljevanju Odlok) v delu, ki kategorizira javno pot pod zaporedno številko 512391 (pravilno 512390) z oznako 013050 Pod skalo v dolžini 225 m. Navaja, da poteka del javne poti po parc. št. 16/3, k. o. Bled, ki je v njeni lasti. Zatrjuje neskladje izpodbijane določbe z 2., s 33. in s 153. členom Ustave.
2. Izpodbijana določba je prenehala veljati na podlagi Odloka o spremembi Odloka o kategorizaciji občinskih cest in kolesarskih poti v Občini Bled (Uradni list RS, št. 95/07). Ustavno sodišče praviloma presoja le veljavne predpise. Na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja predpise, ki so med postopkom pred Ustavnim sodiščem prenehali veljati, če niso bile odpravljene posledice neustavnosti in nezakonitosti (prvi odstavek 47. člena ZUstS).
3. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07) sprejelo stališče, da se tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Pobudnica utemeljuje svojo pravovarstveno potrebo zgolj z uvedbo inšpekcijskega postopka in postopka o prekršku. Ob tem pa ne izkaže, da bi pred vložitvijo pobude izčrpala pravna sredstva. Zato je Ustavno sodišče glede na razloge, navedene v sklepu št. U-I-174/05, pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik dr. Ciril Ribičič ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar in Jan Zobec. Sklep je sprejelo soglasno.
dr. Ciril Ribičič
Podpredsednik